**prof. JUDr. PhDr. Tomáš Gábriš, PhD., LLM, MA (nar. 1981)** je absolventom Právnickej fakulty Univerzity Komenského v Bratislave (Mgr. 2004, JUDr. 2005, PhD. 2008, doc. 2013, prof. 2017), Právnickej fakulty Trnavskej univerzity v Trnave (PhD. 2010), Filozofickej fakulty Univerzity Komenského v Bratislave (Mgr. 2006, PhDr. 2009, PhD. 2012), Filozofickej fakulty Trnavskej univerzity v Trnave (Bc. 2018, Mgr. 2020), Stredoeurópskej univerzity v Budapešti (MA 2007) a Tilburskej univerzity v Holandskom kráľovstve (LLM 2010). V roku 2014 pôsobil ako Fellow na Goethe Universität vo Frankfurte nad Mohanom. V zimnom semestri 2017/2018 pôsobil na University of Pittsburgh (USA) ako Fulbright Scholar. Absolvoval krátkodobé študijné a prednáškové pobyty v Kanade (Ottawa), USA (San Francisco), Spojenom kráľovstve (Leeds), Gruzínsku (Tbilisi), Fínsku (Helsinki), Belgicku (Brusel), Švajčiarsku (Ženeva), Slovinsku (Ľubľana), Chorvátsku (Rijeka) a na Taiwane (Kaohsiung). Pravidelne sa zúčastňuje konferencií najmä v regióne strednej Európy.

Vedecky a pedagogicky sa zameriava na dejiny práva a právneho myslenia, metodológiu práva, teóriu práva, právnu filozofiu, právo moderných technológií a na športové právo. Je autorom desiatich vedeckých a odborných monografií, spoluautorom desiatich učebníc a učebných textov a celkovo autorom vyše 300 publikácií s viac ako 500 ohlasmi.

Je členom Vedeckej rady Právnickej fakulty Trnavskej univerzity v Trnave, členom redakčných rád časopisov Právněhistorické studie (Praha), Journal of Ethics and Legal Technologies (Padova), časopisu Acta Iuridica Olomucensia (Olomouc), časopisu Právnické listy (Plzeň) a časopisu Štát a právo (Banská Bystrica). Bol členom grantovej komisie VEGA pre ekonomické a právne vedy, a aktuálne je členom rady pre spoločenské vedy APVV. Sám bol riešiteľom 17 medzinárodných a národných grantových projektov.

Pravidelne pôsobí ako národný spravodajca pri vypracúvaní analýz z oblasti práva moderných technológií pre potreby Európskej komisie. V rámci expertnej legislatívnej činnosti bol členom rekodifikačnej komisie pre civilné právo procesné, ktorá úspešne pripravila tri nové civilné procesné kódexy (z. č. 160-162/2015 Z. z.), členom pracovnej skupiny, ktorá pripravila znenie zákona o športe č. 440/2015 Z. z. a do roku 2020 bol členom rekodifikačnej komisie pre prípravu nového občianskeho zákonníka. V súčasnosti je členom legislatívnej rady vlády Slovenskej republiky.

V oblasti športového práva je členom legislatívno-právnej komisie Slovenského olympijského a športového výboru, členom komisie pre prípravu valného zhromaždenia a volieb Slovenskej boxerskej federácie a členom vedeckého výboru think-tanku Sports and Citizenship (Francúzsko). V minulosti bol členom legislatívno-právnej a etickej komisie Slovenského futbalového zväzu a rozhodcom Komory Slovenského futbalového zväzu pre riešenie sporov, Zo slovenských organizácií je členom Slovenskej spoločnosti pre medzinárodné právo pri SAV a Slovenskej historickej spoločnosti pri SAV.

Na Právnickej fakulte Trnavskej univerzity v Trnave pôsobil v rokoch 2007-2009 a opätovne na nej pôsobí od roku 2019. Od začiatku akademického roka 2019/2020 je poverený vedením Katedry dejín práva, kde zabezpečuje výučbu predmetov zameraných na dejiny práva a metodológiu práva a právnej vedy. Zároveň pôsobí na Ústave štátu a práva Slovenskej akadémie vied v Bratislave, na oddelení súkromného práva. Ako advokát zapísaný v zozname advokátov Slovenskej advokátskej komory (advokátska skúška zložená v r. 2011) má sídlo kancelárie v Bratislave a zameriava sa najmä na občianske právo, obchodné právo, pracovné právo, právo moderných technológií a na športové právo.